भानगढ़ दुर्ग
भानगढ़ दुर्ग ( कुशवाह क्षत्रियों की विरासत ) भारत के राजस्थान में स्थित १७वीं शताब्दी में निर्मित एक दुर्ग है। इसे मान सिंह प्रथम कुशवाह ने अपने छोटे भाई माधो सिंह कुशवाह प्रथम के लिए बनवाया था। इस दुर्ग का नाम भान सिंह कुशवाहा के नाम पर है जो माधो सिंह कुशवाहा के पितामह थे। इस दुर्ग की सीमा के बाहर एक नया गाँव बसा है जिसमें लगभग २०० घर और जनसंख्या १३०० है। यह दुर्ग और इसका अहाता अच्छी तरह संरक्षित है। इस किले की देख रेख भारत सरकार द्वारा की जाती है। किले के चारों तरफ भारतीय पुरातत्व सर्वेक्षण (एएसआई) की टीम मौजूद रहती हैं। पुरातत्व विभाग द्वारा इस क्षेत्र में सूर्यास्‍त के बाद किसी भी व्‍यक्ति के रूकने की अनुमति नहीं है। भानगढ़ दुर्ग काकनवाड़ी के पठार पर स्थित है।